**GHIDUL APLICANTULUI**

**CONCURS DE GRANTURI**

**pentru dezvoltarea unor soluții digitale care să contribuie la combaterea discursurilor instigatoare la ură și dezinformării în mediul online**

IMPLEMENTAT PRIN INTERMEDIUL PROIECTULUI

„Construirea păcii durabile și incluzive, consolidarea încrederii  
 și coeziunii sociale pe ambele maluri ale râului Nistru” (PBF)

August 2024

CUPRINS

[I. **context** 3](#_Toc173846351)

[II. **scopul și obiectivul proiectului** 3](#_Toc173846352)

[III. **condițiile generale ale proiectului** 3](#_Toc173846353)

[IV. **propuneri de proiect eligibile** 4](#_Toc173846354)

[V. **eligibilitatea aplicanților** 4](#_Toc173846355)

[VI. **buget** 5](#_Toc173846356)

[VII. **criterii de evaluare a propunerilor de proiect** 6](#_Toc173846357)

[VIII. **procedura de aplicare** 7](#_Toc173846358)

[IX. **procedura de selectare** 8](#_Toc173846359)

# **context**

Conform Indicelui ONU de Coeziune și Reconciliere Socială (SCORE), coeziunea socială generală în Republica Moldova rămâne a fi fragilă. Situația s-a agravat și mai tare odată cu invazia Rusiei în Ucraina in Februarie 2022. Războiul din Ucraina a alimentat diviziunile existente în cadrul diferitelor grupuri ale populației Moldovei, nu numai între oamenii care locuiesc pe malul stâng al Nistrului și cei care locuiesc pe malul drept, ci și între grupurile de oameni din aceeași comunitate. Convingerile politice ale populației de pe ambele maluri ale râului Nistru au generat un flux tot mai mare de dezinformare și discursuri instigatoare la ură, slăbind astfel și mai mult coeziunea socială fragilă din țară. Acest flux provine, în mare parte, din mediul online și este alimentat artificial prin dezinformare.

Refugiații din Ucraina au devenit și ei ținta discursurilor instigatoare la ură și dezinformării. Influxul masiv de refugiați din Ucraina exercită o presiune socio-economică semnificativă asupra țării, iar oportunitățile limitate ale acestora de a se integra în societatea moldovenească au generat obstacole suplimentare în vederea realizării coeziunii sociale.

În contextul creșterii tensiunilor politice regionale și naționale, al narațiunilor din ce în ce mai divizate, al discursului de ură tot mai mare, eforturile de consolidare a încrederii și combaterii dezinformării între ambele maluri ale Nistrului, inclusiv la nivel comunitar, sunt acum mai importante ca niciodată.

Prin implementarea proiectului „Construirea păcii durabile și incluzive, consolidarea încrederii și coeziunii sociale pe ambele maluri ale râului Nistru”, PNUD Moldova urmărește să consolideze relațiile existente între comunitățile de pe malul stâng și drept al râului Nistru, precum și între anumite grupuri din societate.

# **scopul și obiectivul proiectului**

Proiectul urmărește consolidarea intervențiilor privind discursurile de divizare și dezinformare, contribuind astfel la diminuarea tensiunilor intercomunitare.

Obiectivul proiectului constă în dezvoltarea unor soluții digitale, care să contribuie la combaterea discursurilor instigatoare la ură și dezinformării în mediul online.

Această inițiativă își propune să continue eforturile hackathonului "Nistru TruthBridge", organizat în cadrul proiectului " Construirea păcii durabile și incluzive, consolidarea încrederii și coeziunii sociale pe ambele maluri ale râului Nistru". În cadrul hackathonului, din totalul de 11 echipe participante, au fost selectate 3 concepte inovatoare de instrumente digitale menite să prevină și să combată dezinformarea și discursul instigator la ură, precum și să promoveze conținutul online verificat și credibil.

Prin urmare, proiectul vizează identificarea organizațiilor care ar propune soluții digitale aplicabile și durabile pentru combaterea dezinformării și a discursului instigator la ură apărute în mediul online.

# **condițiile generale ale proiectului**

Proiectul se va implementa prin oferirea de 3 granturi a căror valoare nu va depăși 35,000 dolari SUA fiecare. Termenul de finalizare a proiectului este 31 ianuarie 2025. Granturile vor fi acordate doar organizațiilor non-guvernamentale înregistrate în conformitate cu legislația națională a Republicii Moldova. Aplicanții pot participa atât individual, cât și în consorțiu format din cel mult două organizații. Aplicanții trebuie să dispună de un cont bancar în lei moldovenești dedicat proiectului. Debursarea grantului se va face în lei moldovenești la cursul valutar UNORE din data transferului.

Aplicanții pot veni cu oferte de soluții digitale diverse. Tipurile de soluții digitale așteptate sunt următoarele, dar nu se limitează la:

1. **Extensie de browser** – extensii de browser care ajută utilizatorii să identifice și să verifice informațiile potențial false sau conținut instigator la ură în timpul navigării.
2. **Platformă web de moderare a conținutului bazată pe inteligența artificială** – platforme care utilizează inteligența artificială pentru a detecta și marca în timp real discursurile instigatoare la ură sau informațiile false de pe rețelele sociale.
3. **Aplicație mobilă pentru raportare comunitară** – aplicații mobile care permit utilizatorilor să raporteze anonim incidentele de discurs instigator la ură și dezinformare.
4. **Platformă de educație media** – soluții educative propuse pot fi de diferite tipuri: platforme educative, sisteme de învățare prin gamificarea distractivă, chatbot etc.
5. **Platformă de știri verificate/știri false** – platforme care agreghează știri din surse verificate, oferă instrumente pentru a verifica autenticitatea știrilor sau crearea unei platforme de colectare a știrilor false.
6. **Sistem blockchain de verificare a știrilor** – sistem de tip blockchain pentru verificarea autenticității și provenienței articolelor de știri și postărilor pe rețelele sociale.
7. **Model și/sau set de date de referință pentru detectarea discursului instigator la ură** – model de detectare a discursului instigator la ură și/sau a unor seturi de date de referință pentru detectarea discursului instigator la ură.

# **propuneri de proiect eligibile**

Aplicanții pot depune propuneri, ce presupun dezvoltarea unor soluții digitale noi sau modernizarea / extinderea cu funcționalități noi a soluțiilor digitale deja existente.

Propunerile de proiect, ce vor întruni criteriile enunțate mai jos, vor fi considerate eligibile:

1. Să ofere utilizatorilor posibilitatea de a identifica și combate discursurile instigatoare la ură și dezinformare apărute în mediu online.
2. Să fie aplicabile și sustenabile după finalizarea proiectului.
3. Să conțină un plan de acțiuni, ce urmează a fi realizate pe durata implementării proiectului.
4. Să fie complete conform cerințelor enunțate la capitolul VIII „Procedura de aplicare.”

# **eligibilitatea aplicanților**

Doar Aplicanții care întrunesc criteriile de mai jos vor fi considerați eligibili:

1. Aplicantul trebuie să fie o persoana juridică înregistrată în conformitate cu legislația națională a Republicii Moldova.
2. Aplicantul trebuie să fie o organizație non-guvernamentală.
3. A) Aplicantul are o experiență de cel puțin 3 ani în unul din următoarele domenii: mass media, informarea populației cu privire la drepturile omului, combaterea dezinformării și a discursului de ură, securitatea cibernetică și tehnologii informaționale.  
   **SAU**  
   B) Aplicantul are în portofoliul său soluții digitale dezvoltate de sine stătător sau cu implicarea persoanelor terțe.  
   **SAU**   
   C) Aplicantul are capacități instituționale de a dezvolta soluții digitale sau are posibilitatea de a implica o parte terță.
4. Aplicantul nu are printre fondatori o persoană expusă politic.
5. Aplicantul nu a fost găsit responsabil de gestionarea incorectă financiară sau profesională gravă, demonstrată prin dovezi recunoscute de PNUD Moldova.
6. Aplicantul, în trecut, și-a respectat obligațiile contractuale, care decurg din acordurile anterioare cu organizațiile donatoare.

# **buget**

1. Propunerea de proiect va include un buget exprimat în dolari SUA, cu informații detaliate despre fiecare linie de costuri, conform modelului din Anexa 3.
2. Estimările de costuri vor acoperi durata completă a implementării proiectului de 4 luni.
3. Estimările de costuri vor fi realiste și vor respecta planul de acțiuni descris în propunerea de proiect;
4. Limita maximă a bugetului este de 35,000 dolari SUA.
5. Bugetul trebuie să fie justificabil și optimizat pentru eficiența costurilor.
6. Toate bunurile și serviciile procurate vor fi incluse la valoarea fără TVA.
7. Costurile estimate trebuie să țină cont de gradul de implicare a personalului, cât și de gradul de acoperire din alte programe și/sau proiecte, în cazul dacă există.

**Costuri eligibile:**

1. Cheltuielile administrative ale proiectului (personalul administrativ: manager de proiect, contabil, asistent de proiect, servicii de telecomunicații, servicii de chirie și serviciile comunale, comisioane bancare etc.)
2. Cheltuieli pentru furnizori de servicii și bunuri, după necesitate (dezvoltatori IT, experți în domeniul tehnologiilor informaționale etc.)
3. Cheltuielile pentru achiziționarea produselor software (licențe), abonamente și aplicații necesare pentru dezvoltarea soluțiilor digitale și asigurarea sustenabilității acestora.
4. Cheltuieli pentru achiziționarea de consumabile și alte materiale necesare implementării proiectului.
5. Alte cheltuieli, care sunt necesare pentru implementarea eficientă a proiectului, bine argumentate.

**Costuri care nu sunt eligibile:**

* Cheltuieli efectuate înainte de semnarea acordului de grant (inclusiv cheltuieli legate de depunerea propunerii de proiect).
* Amenzi, penalități și pierderi din diferența de curs valutar.
* Activități, ce au acoperire 100% din alte programe/proiecte.
* Sponsorizare individuală pentru participarea la ateliere, seminare, conferințe sau burse de studii.
* Costurile curente ale organizației care nu sunt legate de obiectivele proiectului.
* Cheltuieli pentru achiziționarea sau producerea de băuturi alcoolice, articole din tutun, muniții, produse de lux și alte bunuri interzise în baza reglementărilor ONU, inclusiv cele legate de organizarea jocurilor de noroc.

# **criterii de evaluare a propunerilor de proiect**

Propunerile de proiect vor fi selectate pe baza unei evaluări în conformitate cu criteriile de evaluare prezentate mai jos și atribuirea unui punctaj. Aplicanții, care vor lua cel mai mare scor, vor fi anunțați câștigători.

Fiecare sub-criteriu va fi evaluat cu un punctaj de la 1 la 10, unde 10 va fi punctajul maxim. Fiecărui criteriu i se atribuie o pondere în raport cu punctajul total al evaluării. Fiecărui sub-criteriu i se atribuite o pondere în raport cu punctajul criteriului din care face parte.

Scorul final al propunerii de proiect reprezintă suma punctelor atribuite criteriilor ținând cont de ponderea fiecărui criteriul în scorul final.

|  |  |  |
| --- | --- | --- |
| **Criterii de evaluare a propunerilor de proiecte:** | **Descrierea criteriului** | **Pondere** |
| **1. Inovația soluției digitale propuse** | | **20%** |
| 1.1. Originalitate și unicitate: | Evaluarea gradului de inovație și noutate a soluției propuse. | 40% |
| 1.2. Utilizarea tehnologiilor moderne | Evaluarea utilizării tehnologiilor noi și moderne în soluție | 35% |
| 1.3. Evoluția și îmbunătățirile propuse | Evaluarea îmbunătățirilor față de soluțiile existente pe piață | 25% |
| **2. Scalabilitatea soluției digitale** | | **10%** |
| 2.1. Potențialul de **extindere** în diverse contexte | Evaluarea capacității soluției de a fi aplicată în diferite contexte și regiuni. | 50% |
| 2.2. **Adaptabilitatea** soluției la diferite regiuni și grupuri | Evaluarea flexibilității soluției de a se adapta la nevoile diverselor grupuri de beneficiari | 50% |
| **3. Sustenabilitatea soluției digitale** | | **15%** |
| 3.1. Existența unui Plan detaliat de menținere și suport | Evaluarea planului pentru menținerea soluției după finalizarea proiectului. | 50% |
| 3.2. Viabilitatea financiară pe termen lung | Evaluarea capacității soluției de a fi susținută financiar de alți donatori pe termen lung și deschiderea aplicantului de a atrage alte fonduri pentru menținerea și dezvoltarea soluției propuse. | 30% |
| 3.3. Implicarea continuă a grupului țintă (utilizatori) | Evaluarea gradului de implicare a utilizatorilor în utilizarea, testarea funcționalității și dezvoltarea soluției. | 20% |
| **4. Fezabilitatea proiectului** | | **10%** |
| 4.1. Existența unui plan tehnic bine gândit | Evaluarea calității și detaliilor planului tehnic al proiectului. Analiza dacă tehnologiile propuse sunt adecvate și disponibile pentru implementare | 60% |
| 4.2. Analiză legală și reglementară | Evaluarea resurselor și expertizei disponibile pentru implementarea proiectului (dacă nu contravine legislației naționale și respectă prevederile reglementărilor cu privire la protecția datelor cu caracter personal) | 20% |
| 4.3. Analiza de risc | Identificarea riscurilor potențiale și evaluarea impactului acestora asupra proiectului. Dezvoltarea planurilor de atenuare a riscurilor pentru a minimiza impactul acestora | 20% |
| **5. Beneficiarii proiectului** | | **10%** |
| 5.1. Claritatea descrierii beneficiarilor | Evaluarea clarității și detaliilor privind beneficiarii soluției | 50% |
| 5.2. Potențialul de impact asupra diverselor grupuri | Evaluarea potențialului soluției de a avea un impact pozitiv asupra diverselor grupuri de beneficiari | 50% |
| **6. Impactul proiectului** | | **10%** |
| 6.1. Rezultate măsurabile și clare | Evaluarea clarității și măsurabilității rezultatelor propuse | 50% |
| 6.2. Numărul potențial de persoane afectate pozitiv | Evaluarea numărului de persoane care vor beneficia de schimbările pozitive aduse de soluție | 50% |
| **7. Monitorizarea proiectului** | | **5%** |
| 7.1. Cadrul de monitorizare și evaluare a impactului | Evaluarea existenței unui cadru clar pentru monitorizarea progresului și evaluarea impactului proiectului | 50% |
| 7.2. Indicatori specifici de monitorizare propuși | Evaluarea existenței indicatorilor propuși pentru monitorizarea proiectului | 25% |
| 7.3. Metoda de colectare a datelor descrisă | Evaluarea metodei de colectare a datelor pentru monitorizarea proiectului | 25% |
| **8. Capacitatea organizațională** | | **20%** |
| 8.1. Angajamentul față de obiectivele principale ale proiectului | Evaluarea angajamentului organizației față de prevenirea discursului instigator la ură și a dezinformării | 15% |
| 8.2. Reputație pozitivă în comunitate | Evaluarea reputației organizației în comunitate și referințele disponibile | 10% |
| 8.3. Transparență în activitate | Evaluarea transparenței organizației în activitățile desfășurate, inclusiv prezența online și publicarea informațiilor | 10% |
| 8.4. Colaborare cu alte organizații și experți IT | Evaluarea capacității de colaborare a organizației cu alte entități și experți. | 15% |
| 8.5. Capacități de administrare a proiectelor | Evaluarea experienței organizației în administrarea proiectelor și competențele echipei | 15% |
| 8.6. Experiență tehnică proprie sau contractată | Evaluarea experienței tehnice a organizației sau a colaboratorilor săi. Evaluarea calificărilor echipei tehnice proprii sau contractate și a experienței acesteia cu tehnologiile propuse | 20% |
| 8.7. Disponibilitatea resurselor | Evaluarea disponibilității resurselor umane și a materialelor/infrastructurii tehnice disponibile pentru implementarea proiectului | 15% |
| **TOTAL:** | | **100%** |

# **procedura de aplicare**

Aplicanții vor depune următorul set de acte în una dintre limbile: română, rusă sau engleză:

1. Formularul de aplicare semnat de reprezentantul Aplicantului conform Anexei 1.
2. Propunerea de proiect conform Anexei 2.
3. Bugetul conform Anexei 3.
4. Copia Certificatului de înregistrare sau a Extrasului eliberat de Agenția Serviciilor Publice.
5. CV-urile persoanelor (din cadrul ONG și, după caz, celor implicați din exterior) care vor fi antrenate în implementarea proiectului.
6. Declarația de disponibilitate a persoanelor cheie în implementarea proiectului conform Anexei 4.
7. Acordul de parteneriat, în cazul consorțiului.

Formularul de aplicare și anexele pot fi obținute accesând site-ul PNUD în Moldova (<https://sc.undp.md/viewtenders2/>). Aceste documente pot fi obținute și prin transmiterea unei solicitări către Marcel Blanuța la următoarea adresă de e-mail: [marcel.blanuta@undp.org](mailto:marcel.blanuta@undp.org).

Dosarul de aplicare la concurs va fi transmis în format electronic prin e-mail la adresa [marcel.blanuta@undp.org](mailto:marcel.blanuta@undp.org). Termenul limită de aplicare este **4 octombrie 2024,** ora 16:30. Subiectul mesajului ”Digital solution development – *Numele organizației aplicante*”. Documentele din dosarul de aplicare trebuie sa fie în formatul PDF, cu excepția bugetului care va fi în formatul .xlsx (Excel).

Cererile de aplicare transmise prin orice alte mijloace vor fi respinse. Dosarele incomplete sau cele prezentate după termenul limită stabilit nu vor fi examinate. Cererile transmise prin e-mail nu trebuie să depășească 20 MB. Cererile mai mari de 20 MB vor fi împărțite în mai multe mesaje, iar în subiectul fiecărui mesaj, pe lângă „Digital solution development – *Numele organizației aplicante*”, trebuie să se indice „partea x din y”. De exemplu, dacă dosarul va fi remis prin intermediul a trei e-mailuri atunci primul mesaj va avea subiectul „Digital solution development – *Numele organizației aplicante*, 1 of 3”, iar ultimul mesaj „Digital solution development – *Numele organizației aplicante*, 3 of 3”.

Solicitările de clarificări cu privire la aplicare pot fi remise la adresa de email: [marcel.blanuta@undp.org](mailto:marcel.blanuta@undp.org).

# **procedura de selectare**

Selectarea se va baza pe principii precum meritul, transparența, egalitatea și utilizarea rațională a fondurilor. Câștigătorii vor fi selectați de către o comisie de evaluare. Evaluarea dosarelor se va face în două etape:

**Etapa I:** Verificarea eligibilității aplicanților. Această etapă presupune, dar nu se limitează la: Eligibilitatea aplicantului conform criteriilor de eligibilitate menționate anterior, prezentarea completă a dosarului, veridicitatea informației prezentate în dosar. Aplicațiile incomplete, care nu îndeplinesc criteriile de evaluare sau conțin erori vor fi excluse din concurs. La final se va elabora o listă cu organizațiile care trec la etapa a doua, iar cele eliminate vor fi anunțate.

**Etapa II:** Evaluarea propunerilor de proiect ale organizațiilor care au trecut în etapa II. Evaluarea se va face în corespundere cu criteriile de evaluare menționate supra, acordând punctajul corespunzător. Aplicanții cu cel mai mare punctaj vor fi anunțați câștigători. La final, organizațiile din etapa respectivă vor fi anunțate despre decizia comisiei de evaluare.